নতুন ২০০০ ও ৫০০ টাকার নোট চালু হয়েছিল নোট বাতিলের সিদ্ধান্তের কয়েকদিনের মধ্যেই। এ বার কি আসতে চলেছে নতুন ৫০ টাকার নোট? সোশ্যাল মিডিয়ায় ভাইরাল হয়েছে নতুন নোটের ছবি। 
টুইটারে ভাইরাল হয়েছে ৫০ টাকার নোটের ছবি। চলছে নানা জল্পনা। কিন্তু খবরটা কি সত্যি? সরকারি সূত্রে এখনও কিছু জানানো হয়নি। 
কেমন দেখতে নতুন ৫০ টাকার নোট? দেখা যাচ্ছে, নতুন নোটের রং গাঢ় সবুজ। মহাত্মা গাঁধীর ছবি রয়েছে নোটের ঠিক মাঝখানে। সব মিলিয়ে বর্তমানে চালু ৫০ টাকার নোটটির থেকে এটি হবে একেবারেই আলাদা। এক সর্বভারতীয় সংবাদমাধ্যমের দাবি, নতুন নোটের পিছনে দক্ষিণ ভারতের এক মন্দিরের ছবিও থাকবে।

নতুন নোট কি এমনই দেখতে হবে? ছবি: টুইটার
প্রসঙ্গত, গত বছরই রিজার্ভ ব্যাঙ্ক ঘোষণা করেছিল, মহাত্মা গাঁধী সিরিজ ২০০৫-এর নতুন নোট হিসেবে ৫০ টাকার নোট বাজারে আনা হবে।  
কেবল ৫০ নয়, বাজারে আসবে নতুন ২০ টাকার নোটও। আসার কথা ২০০ টাকার নোটও। হয়তো আর মাসখানেকের মধ্যেই আসতে চলেছে ২০০ টাকার নোট। এর পর থেকে ২০০০ চাকার নোটের সরবরাহ কমিয়ে দেওয়া হবে বলেও জানা গিয়েছে।  
তবে এই ৫০ টাকার নোটটিই আসল কি না, কিংবা কবে থেকে এটি বাজারে পাওয়া যাবে, সে সম্পর্কে কিছুই জানা যায়নি।